CELEX: 32021D1212
Language: fi
Date: 2021-07-22 00:00:00
Title: Komission täytäntöönpanopäätös (EU) 2021/1212, annettu 22 päivänä heinäkuuta 2021, täytäntöönpanopäätöksen (EU) 2017/253 muuttamisesta siltä osin kuin on kyse rajat ylittävien vakavien terveysuhkien aiheuttamista varoituksista ja täytettyjen matkustajatietolomakkeiden avulla määritettyjen altistuneiden henkilöiden kontaktien jäljityksestä (ETA:n kannalta merkityksellinen teksti)

23.7.2021   
               
               
                  FI
               
               
                  Euroopan unionin virallinen lehti
               
               
                  L 263/32
               
            
         KOMISSION TÄYTÄNTÖÖNPANOPÄÄTÖS (EU) 2021/1212,
         annettu 22 päivänä heinäkuuta 2021,
         täytäntöönpanopäätöksen (EU) 2017/253 muuttamisesta siltä osin kuin on kyse rajat ylittävien vakavien terveysuhkien aiheuttamista varoituksista ja täytettyjen matkustajatietolomakkeiden avulla määritettyjen altistuneiden henkilöiden kontaktien jäljityksestä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon valtioiden rajat ylittävistä vakavista terveysuhkista ja päätöksen N:o 2119/98/EY kumoamisesta 22 päivänä lokakuuta 2013 annetun Euroopan parlamentin ja neuvoston päätöksen N:o 1082/2013/EU (1) ja erityisesti sen 8 artiklan 2 kohdan,
         sekä katsoo seuraavaa:
         
                     (1)
                  
                  
                     Komission täytäntöönpanopäätöksellä (EU) 2021/858 (2) muutettiin täytäntöönpanopäätöstä (EU) 2017/253 (3) perustamalla tekninen infrastruktuuri, niin kutsuttu PLF-tietojenvaihtoalusta, jonka avulla jäsenvaltioiden varhaisvaroitus- ja reagointijärjestelmästä vastaavat toimivaltaiset viranomaiset voivat vaihtaa keskenään matkustajatietolomakkeiden avulla kerättyjä henkilötietoja turvallisesti, nopeasti ja tehokkaasti. Kyseinen tekninen infrastruktuuri mahdollistaa tietojen siirtämisen jäsenvaltioiden nykyisistä kansallisista digitaalisista PLF-järjestelmistä muille varhaisvaroitus- ja reagointijärjestelmästä vastaaville toimivaltaisille viranomaisille yhteentoimivasti ja automaattisesti.
                  
               
                     (2)
                  
                  
                     PLF-tietojenvaihtoalusta antaa jäsenvaltioiden varhaisvaroitus- ja reagointijärjestelmästä vastaaville toimivaltaisille viranomaisille mahdollisuuden vaihtaa tarkkaan määriteltyjä PLF-lomakkeilla kerättyjä tietokokonaisuuksia ainoastaan siinä tarkoituksessa, että kyseiset viranomaiset voivat jäljittää SARS-CoV-2-virukselle altistuneiden henkilöiden kontakteja. Lisäksi sen avulla voidaan vaihtaa muita rajoitettuja epidemiologisia tietoja, jotka ovat tarpeen kontaktien jäljittämiseksi, henkilötietojen käsittelyn minimoinnin periaatteen mukaisesti.
                  
               
                     (3)
                  
                  
                     Täytäntöönpanopäätöksessä (EU) 2017/253 ei tällä hetkellä sallita sellaisten henkilöiden henkilötietojen vaihtoa, jotka ovat täyttäneet matkustajatietolomakkeen ja olleet lähikontaktissa (4) tartunnan saaneeseen, niin ikään matkustajatietolomakkeen täyttäneeseen matkustajaan, vaikka tällaisten tietojen vaihto on tarpeen, jotta tehokas kontaktien jäljitys onnistuu sen jälkeen, kun on tunnistettu positiivinen covid-19-tapaus, joka täyttää päätöksen 1082/2013/EU 9 artiklan 1 kohdassa tarkoitetut perusteet.
                  
               
                     (4)
                  
                  
                     Altistuneita henkilöitä koskevien tietojen vaihto on tarpeen, kun kyseiset henkilöt oleskelevat tietyssä määränpäässä vain rajoitetun ajan, eivätkä sen jäsenvaltion varhaisvaroitus- ja reagointijärjestelmästä vastaavat toimivaltaiset viranomaiset, jossa kyseinen määränpää sijaitsee, siksi pysty ottamaan yhteyttä näihin henkilöihin ja testaamaan heitä heidän oleskelunsa aikana. Tällainen tietojenvaihto on tarpeen myös silloin, kun asuinjäsenvaltion varhaisvaroitus- ja reagointijärjestelmästä vastaavilla viranomaisilla on toimivalta ottaa yhteyttä altistuneisiin henkilöihin ja antaa heille lisäohjeita. Tällaisissa tilanteissa ja olettaen, että kyseiset henkilöt ovat täyttäneet PLF-lomakkeet, jäsenvaltion, joka on tunnistanut tartunnan saaneen matkustajan ja käynnistänyt kontaktien jäljitystoimenpiteet, olisi käytettävä PLF-tietojenvaihtoalustaa varoitusten lähettämiseen alkuperäiselle tai viimeisimmälle lähtöjäsenvaltiolle tai kyseisten altistuneiden henkilöiden asuinjäsenvaltiolle. Tällaisissa tapauksissa henkilötietojen vaihto olisi rajattava tunniste- ja yhteystietoihin.
                  
               
                     (5)
                  
                  
                     Sen varmistamiseksi, että tartunnan saaneisiin matkustajiin ja altistuneisiin henkilöihin liittyvät henkilötiedot erotetaan selvästi toisistaan, varhaisvaroitus- ja reagointijärjestelmästä vastaavien toimivaltaisten viranomaisten olisi ilmoitettava, liittyvätkö vaihdetut tiedot tartunnan saaneeseen matkustajaan vai altistuneeseen henkilöön.
                  
               
                     (6)
                  
                  
                     Altistuneiden henkilöiden henkilötietojen vaihtoon olisi sovellettava samoja henkilötietojen suojaa koskevia vaatimuksia kuin tartunnan saaneiden matkustajien henkilötietojen vaihtoon.
                  
               
                     (7)
                  
                  
                     Varhaisvaroitus- ja reagointijärjestelmästä vastaavien toimivaltaisten viranomaisten olisi jaettava hallussaan olevat tiedot niiden matkaosuuksien osalta, joista jäsenvaltiot keräävät tietoja PLF-lomakkeilla, ainoastaan silloin, kun se on tarpeen altistuneiden henkilöiden tunnistamiseksi. Olisi selvennettävä, että jäsenvaltioilla ei ole velvollisuutta kerätä tietoja kaikista matkaosuuksista.
                  
               
                     (8)
                  
                  
                     Jäsenvaltioiden kansalliset PLF-järjestelmät saattavat olla tilapäisesti pois käytöstä tietyissä tilanteissa, esimerkiksi teknisten häiriöiden vuoksi. Tällaisissa tapauksissa varhaisvaroitus- ja reagointijärjestelmästä vastaavien toimivaltaisten viranomaisten olisi voitava vaihtaa PLF-tietojenvaihtoalustan kautta samoja henkilötietokokonaisuuksia, jotka ovat peräisin muista lähteistä kuin niiden omista kansallisista PLF-järjestelmistä, eli liikenteenharjoittajilta, tartunnan saaneelta matkustajalta tai altistuneilta henkilöiltä. Henkilötietojen keräämisen näistä lähteistä olisi perustuttava kansalliseen lainsäädäntöön ja oltava Euroopan parlamentin ja neuvoston asetuksen (EU) 2016/679 (5) mukaista.
                  
               
                     (9)
                  
                  
                     Täytäntöönpanopäätöksen (EU) 2021/858 liitteessä I määritellään, mitä PLF-tietoja kansallisella PLF-lomakkeella on vähintään kerättävä, jotta tehokas rajatylittävä kontaktinjäljitys onnistuu niiden perusteella. Liitteessä I olisi selvennettävä, että tietoa lähtö- ja saapumispaikasta sekä lähtöajasta ei tarvita, jos nämä tiedot ovat määritettävissä liikennevälineen tunnusnumeron perusteella eli tunnusnumeroa koskeva tieto riittää kontaktien jäljittämiseen.
                  
               
                     (10)
                  
                  
                     Sen vuoksi täytäntöönpanopäätöstä (EU) 2017/253 olisi muutettava.
                  
               
                     (11)
                  
                  
                     Euroopan tietosuojavaltuutettua on kuultu asetuksen (EU) 2018/1725 42 artiklan 1 kohdan mukaisesti ja hän on antanut lausunnon 13 päivänä heinäkuuta 2021.
                  
               
                     (12)
                  
                  
                     Tässä päätöksessä säädetyt toimenpiteet ovat päätöksen N:o 1082/2013/EU 18 artiklan nojalla perustetun rajat ylittäviä vakavia terveysuhkia käsittelevän komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutetaan täytäntöönpanopäätös (EU) 2017/253 seuraavasti:
            
                        1)
                     
                     
                        Korvataan 2 a artiklan 1 kohdan ensimmäinen alakohta seuraavasti:
                        ”Perustetaan tartunnan saaneiden matkustajien ja altistuneiden henkilöiden PLF-tietojen turvallista vaihtamista varten varhaisvaroitus- ja reagointijärjestelmän yhteyteen alusta, jäljempänä ’PLF-tietojenvaihtoalusta’, jonka ainoana tarkoituksena on mahdollistaa varhaisvaroitus- ja reagointijärjestelmästä vastaavien toimivaltaisten viranomaisten suorittama SARS-CoV-2-virukselle altistuneiden henkilöiden kontaktijäljitys ja jolla täydennetään kyseisessä järjestelmässä olevaa selektiivistä viestintätoimintoa.”
                     
                  
                        2)
                     
                     
                        Muutetaan 2 b artikla seuraavasti:
                        
                                    a)
                                 
                                 
                                    korvataan 1 kohdan johdantokappale seuraavasti:
                                    
                                       ”1.   Kun sen jäsenvaltion varhaisvaroitus- ja reagointijärjestelmästä vastaavat toimivaltaiset viranomaiset, jossa tartunnan saanut matkustaja tunnistettiin, antavat varoituksen PLF-tietojenvaihtoalustalla, niiden on toimitettava seuraavat PLF-tiedot tartunnan saaneen matkustajan alkuperäisen lähtöjäsenvaltion tai asuinjäsenvaltion varhaisvaroitus- ja reagointijärjestelmästä vastaaville toimivaltaisille viranomaisille, jos asuinpaikka on eri kuin alkuperäinen lähtöpaikka, tai tartunnan saaneen matkustajan viimeisimmän lähtöjäsenvaltion varhaisvaroitus- ja reagointijärjestelmästä vastaaville toimivaltaisille viranomaisille, jos kyseinen jäsenvaltio edellyttää PLF-lomakkeen täyttämistä ainoastaan matkan viimeisestä osuudesta:”
                                    
                                 
                              
                                    b)
                                 
                                 
                                    lisätään kohdat seuraavasti:
                                    
                                       ”1   a. Varhaisvaroitus- ja reagointijärjestelmästä vastaavien toimivaltaisten viranomaisten on myös toimitettava PLF-tietojenvaihtoalustan kautta 1 kohdassa tarkoitetut altistuneiden henkilöiden PLF-tiedot lähtöjäsenvaltioiden tai asuinjäsenvaltioiden varhaisvaroitus- ja reagointijärjestelmästä vastaaville toimivaltaisille viranomaisille tai tartunnan saaneen matkustajan viimeisimmän lähtöjäsenvaltion varhaisvaroitus- ja reagointijärjestelmästä vastaaville toimivaltaisille viranomaisille, jos kyseinen jäsenvaltio edellyttää PLF-lomakkeen täyttämistä ainoastaan matkan viimeisestä osuudesta, edellyttäen, että tiedot on kerätty tartunnan saaneen matkustajan tunnistamisen jälkeen toteutettujen kontaktien jäljitystoimenpiteiden yhteydessä ja että niiden toimittaminen on kontaktien jäljityksen kannalta välttämätöntä.
                                    
                                    
                                       1b.   Varhaisvaroitus- ja reagointijärjestelmästä vastaavien toimivaltaisten viranomaisten, jotka toimittavat 1 ja 1 a kohdassa tarkoitetut tiedot, on ilmoitettava, koskevatko ne tartunnan saanutta matkustajaa vai altistunutta henkilöä.”
                                    
                                 
                              
                                    c)
                                 
                                 
                                    korvataan 2 kohta seuraavasti:
                                    
                                       ”2.   Tartunnan saaneen matkustajan tai altistuneen henkilön alkuperäisen tai viimeisimmän lähtöjäsenvaltion varhaisvaroitus- ja reagointijärjestelmästä vastaavat toimivaltaiset viranomaiset voivat toimittaa vastaanotetut PLF-tiedot muulle lähtöjäsenvaltiolle kuin sille, joka on ilmoitettu lähtöjäsenvaltioksi PLF-lomakkeessa, jos niillä on lisätietoja, jotka viittaavat jäsenvaltioon, jonka olisi jäljitettävä kontakti.”
                                    
                                 
                              
                                    d)
                                 
                                 
                                    muutetaan 3 kohta seuraavasti:
                                    
                                                i)
                                             
                                             
                                                korvataan johdantokappale seuraavasti:
                                                ”Jos sen jäsenvaltion varhaisvaroitus- ja reagointijärjestelmästä vastaavien toimivaltaisten viranomaisten, jossa tartunnan saanut matkustaja tunnistettiin, on altistuneiden henkilöiden tunnistamiseksi annettava varoitus PLF-tietojenvaihtoalustalla, niiden on toimitettava seuraavat PLF-tiedot kyseisen matkustajan kustakin tiedossa olevasta matkaosuudesta kaikkien jäsenvaltioiden varhaisvaroitus- ja reagointijärjestelmästä vastaaville toimivaltaisille viranomaisille:”
                                             
                                          
                                                ii)
                                             
                                             
                                                korvataan a ja b alakohta seuraavasti:
                                                
                                                            ”a)
                                                         
                                                         
                                                            kunkin asianomaisen liikennevälineen lähtöpaikka, paitsi jos paikka on tunnistettavissa e alakohdassa tarkoitettujen tietojen avulla;
                                                         
                                                      
                                                            b)
                                                         
                                                         
                                                            kunkin asianomaisen liikennevälineen saapumispaikka, paitsi jos paikka on tunnistettavissa e alakohdassa tarkoitettujen tietojen avulla;”
                                                         
                                                      
                                          
                                                iii)
                                             
                                             
                                                korvataan g alakohta seuraavasti:
                                                
                                                            ”g)
                                                         
                                                         
                                                            kunkin asianomaisen liikennevälineen lähtöaika, paitsi jos aika on määritettävissä e alakohdassa tarkoitettujen tietojen avulla.”
                                                         
                                                      
                                          
                              
                                    e)
                                 
                                 
                                    lisätään kohta seuraavasti:
                                    
                                       ”6.   Jos jäsenvaltion kansallinen PLF-järjestelmä on tilapäisesti pois käytöstä, sen jäsenvaltion varhaisvaroitus- ja reagointijärjestelmästä vastaavat toimivaltaiset viranomaiset, joka keräsi 1, 3 ja 5 kohdassa tarkoitetut henkilötiedot liikenteenharjoittajilta, tartunnan saaneelta matkustajalta tai altistuneelta henkilöltä kansallisen lainsäädännön perusteella, voivat tilapäisen käyttökatkoksen aikana toimittaa kyseiset tiedot kontaktien jäljitystä varten PLF-tietojenvaihtoalustan kautta.”
                                    
                                 
                              
                  
                        3)
                     
                     
                        Muutetaan liite I tämän päätöksen liitteen mukaisesti.
                     
                  
         
            2 artikla
            Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 22 päivänä heinäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 293, 5.11.2013, s. 1.
         
            (2)  Komission täytäntöönpanopäätös (EU) 2021/858, annettu 27 päivänä toukokuuta 2021, täytäntöönpanopäätöksen (EU) 2017/253 muuttamisesta siltä osin kuin on kyse rajat ylittävien vakavien terveysuhkien aiheuttamista varoituksista ja matkustajatietolomakkeiden avulla määritettyjen matkustajien kontaktien jäljityksestä (EUVL L 188, 28.5.2021, s. 106).
         
            (3)  Komission täytäntöönpanopäätös (EU) 2017/253, annettu 13 päivänä helmikuuta 2017, ilmoitusmenettelyjen vahvistamisesta osana Euroopan parlamentin ja neuvoston päätöksen N:o 1082/2013/EU mukaisesti valtioiden rajat ylittäviä vakavia terveysuhkia ja niitä koskevaa tiedonvaihtoa ja kuulemista sekä niihin reagoimisen koordinoimista varten perustettua varhaisvaroitus- ja reagointijärjestelmää (EUVL L 37, 14.2.2017, s. 23).
         
            (4)  Euroopan tautienehkäisy- ja -valvontakeskus (ECDC) on antanut ohjeita lähikontaktien määrittelyyn. Ks. ECDC:n asiakirja ”Contact tracing: public health management of persons, including healthcare workers, who have had contact with COVID-19 cases in the European Union – third update”, 18. marraskuuta 2020.
         
            (5)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
      
      
         
            LIITE
            Muutetaan täytäntöönpanopäätöksen (EU) 2017/253 liite I seuraavasti:
            
                        1)
                     
                     
                        kumotaan 7 alakohta;
                     
                  
                        2)
                     
                     
                        muutetaan 8 alakohta seuraavasti:
                        
                                    a)
                                 
                                 
                                    korvataan johdantokappale seuraavasti:
                                    ”seuraavat tiedot kustakin matkaosuudesta, jonka osalta jäsenvaltio edellyttää PLF-lomakkeen täyttämistä:”;
                                 
                              
                                    b)
                                 
                                 
                                    korvataan a ja b alakohta seuraavasti:
                                    
                                                ”a)
                                             
                                             
                                                lähtöpaikka, paitsi jos paikka on tunnistettavissa f alakohdassa tarkoitettujen tietojen avulla;
                                             
                                          
                                                b)
                                             
                                             
                                                saapumispaikka, paitsi jos paikka on tunnistettavissa f alakohdassa tarkoitettujen tietojen avulla;”;
                                             
                                          
                              
                                    c)
                                 
                                 
                                    korvataan e alakohta seuraavasti:
                                    
                                                ”e)
                                             
                                             
                                                lähtöaika, paitsi jos aika on määritettävissä f alakohdassa tarkoitettujen tietojen avulla;”.